钦定古今图书集成/明伦汇编/氏族典/第632卷 > 《元史》 > 夹谷之奇
## 钦定古今图书集成/明伦汇编/氏族典/第632卷 > 《元史》 > 夹谷之奇

按《元史夹谷之奇传》：“之奇字士常，其先出女真加古
部，后讹为夹谷。由马纪领撒曷水，徙家于滕州。之奇
少孤，舅杜氏携之至东平，因授济宁教授，辟中书省
掾，从军南伐宋，授行省左右司都事，移佥江北淮东。
至元十九年，召为吏部郎中，立陟降澄汰之法，著为
令式。岁大旱，有司议平谷价，以遏腾涌之患，之奇言
‘莫若省经费，辍土木之役，庶足召和气，弭灾变，而有
丰稔之期’。”二十一年，迁左赞善大夫，条具时政十事
上之皇太子：一曰正心，二曰睦亲，三曰崇俭，四曰几
谏，五曰戢兵，六曰亲贤，八曰尚友，九曰定律，十曰正
名。会皇太子薨，除翰林直学士，改吏部侍郎，遂拜侍
御史。二十五年，丁母忧，以吏部尚书起复。屡请终制，
不许。明年，卒。之奇虑识精审，明于大体，而不忽细微，
为政卓卓可称，虽老于吏，学者自以为不及。为文章，
尤简严有法，多传于世云。